Smjertnej woporaj na awtodróze
Budyšin. Tragiski wukónc měješe wobchadne njezbožo předwčerawšim na awtodróze A 4 mjez Budyšinom a Zhorjelcom. 64lětny wodźer Opela bě wokoło 22 hodź. do směra na Zhorjelc po puću, jako swoje awto hižo pod kontrolu njeměješe, do srjedźneho wobhrodźenja zrazy a so zwjertny. 76lětna wodźerka transportera po wšěm zdaću njewobswětlene awto pytnyła njeje a frontalnje do njeho zrazy. 64lětny a jeho 63lětna sobujěduca na městnje njezboža zemrěštaj.
Znowa livestream planowany
Budyšin. Přihoty serbskeje wubranki muži na lětušu europeadu w Korutanskej połnje běža. To zhonichu wčera čłonojo přihotowanskeho wuběrka w Budyšinje. Planowane je znowa koparske duele serbskeje wubranki w livestreamje wusyłać, za čož wjedźe tuchwilu team wokoło Michała Cyža planowanske rozmołwy z MDR. Kónc meje chcedźa doskónčny kader wubranki zjawnosći předstajić.
Incidenca zaso wyša
Budyšin. Roberta Kochowy institut je dźensa z 557,7 za Budyski wokrjes a 454,6 za Zhorjelski stupacej incidency wozjewił. Za wokrjes Budyšin mjenowaše RKI dale 381 zwěsćenych natyknjenjow z koronawirusom a smjertny pad. Strowotniski zarjad w Zhorjelcu informowaše wčera za dobu wot minjeneje soboty wo 281 infekcijach a třoch w zwisku z koronu zemrětych ze 16. a 17. apryla.
Dwójce telko honjakow
Kulow (AK/SN). Módro-čerwjeno-běłe lipowe łopješko hnydom napadnje. „Tule serbšćinu dožiwiće“, steji na metalowej steli při Kulowskim Kolpingowym naměsće. Wona skedźbnja na serbske Bože mšě w farskej cyrkwi, na ptači kwas SLA w sportowni, na procesion na Bože ćěło, na křižerjow a mejemjetanje. „Z tym reagujemy na naprašowanja wopytowarjow. Wobstajnje so prašeja, hdźe móža w Kulowje serbšćinu dožiwić a słyšeć“, praji twarski nawoda města a społnomócnjeny za serbske naležnosće Stephen Rachel. „Tu bydlacych Serbow ma tafla pozbudźować, so k swojej maćeršćinje sylnišo wuznawać a ju rěčeć.“
Něhdźe 4 000 eurow je stela płaćiła. Financowało je ju město z tak mjenowaneje serbskeje komunalneje pawšale. QR-code skedźbnja na dalše serbske terminy na internetnej stronje města. „Tuchwilu někotre wobłuki našich internetnych stron do serbšćiny přełožujemy. Poněčim maja wšitke strony serbsce w syći być“, Rachel rozłožuje.
Stróža (CS/SN). 19. němsko-serbske nalětnje wiki přirody na dworje zarjadnistwa biosferoweho rezerwata Hornjołužiska hola a haty w Stróži (Wartha) móžachu so předwčerawšim bjez koronowych wobmjezowanjow wotměć. Něhdźe 4 600 wopytowarjow je po wšěm zdaću jenož na to čakało, ze swójbu po wikach dundać, sej rostliny za balkon a zahrodu wobstarać, regionalne chłóšćenki woptać a znatych zetkać. Při słónčnym wjedrje běchu prěni hosćo hižo do wotewrjenja přišli a chwalachu sej dobru organizaciju, kotraž je kóždemužkuli stresej a wšej hektice zadźěwała. Wikowarjo njeposkićowachu jenož najwšelakoriše rostliny, ale tež drastu kaž tež drjewowe a keramiske wudźěłki. Tež Ludowe nakładnistwo Domowina bě z knižnym blidom zastupjene. Mnozy so za literarne dźěła a wobrazowe zwjazki zajimowachu. Dale sy přihladować móhł, kak so kosa klepa, korby pletu a powjazy nastawaja. Kwis drje njebě cyle lochki, za to pak kiwachu za prawe wotmołwy rjane myta.
Bóšicy (SN/MiR). Nadměru wulki bě wothłós na kónctydźensku jězbu dwu- a štyritaktowych oldtimerow po třiróžku mjez Bóšicami a Wětrowom. Wjace hač 1 500 wopytowarjow, kaž běchu organizatorojo wočakowali, je sej wobhladało jězbu 80 motorskich kaž tež tajkich z přiwozom, kotrež jězdźachu, haj samo smalachu, po dróhach, kotrež Wětrow, Bóšicy a Nowe Bóšicy zwjazuja. Wobdźělnicy běchu z cyłeje Němskeje a ze susodneje Čěskeje do Łužicy přijěli.
hrv_Latn szl_Latn szl_Latn szl_Latn bos_Latn szl_Latn min_Latn pol_Latn pol_Latn szl_Latn szl_Latn